


	[bookmark: _GoBack]Europa-Parlamentet
2019-2024
	[image: EP logo RGB_Mute]



VEDTAGNE TEKSTER

[bookmark: TANumber]P9_TA(2024)0160
[bookmark: title]Det undertrykkende miljø i Afghanistan, herunder offentlige henrettelser og vold mod kvinder
[bookmark: DocNumber]
[bookmark: PE]PE760.486
[bookmark: Sujet][bookmark: References]Europa-Parlamentets beslutning af 14. marts 2024 om det undertrykkende miljø i Afghanistan, herunder offentlige henrettelser og vold mod kvinder (2024/2617(RSP))
[bookmark: TextBodyBegin]Europa-Parlamentet,
–	der henviser til sine tidligere beslutninger om Afghanistan,
–	der henviser til forretningsordenens artikel 144, stk. 5, og artikel 132, stk. 4,
A.	der henviser til, at Taliban siden overtagelsen af landet har afviklet retssystemet, beordret dommere til fuldt ud at gennemføre sharialoven og genoptaget offentlige henrettelser og grusomme straffe såsom piskning og stening; der henviser til, at fem offentlige henrettelser siden da har fundet sted med tusindvis af tilskuere;
B.	der henviser til, at Taliban praktisk talt har slettet kvinder og piger fra det offentlige liv; der henviser til, at begrænsninger af deres rettigheder omfatter, at de ikke har adgang til arbejde, rejser og sundhedspleje uden en mandlig slægtnings tilstedeværelse, at de ikke må gå i skole efter sjette klasse, at de nægtes adgang til offentlige steder og sport, at en streng påklædningslov håndhæves med magt, og at støttesystemet for voldsofre er blevet afviklet;
C.	der henviser til, at mindretal såsom hazaraer og tadsjikere udsættes for stigende undertrykkelse og forskelsbehandling;
1.	udtrykker sin dybe bekymring over den humanitære krise og menneskerettighedskrisen i Afghanistan siden Talibans magtovertagelse; minder om Afghanistans internationale menneskerettighedsforpligtelser; gentager sit urokkelige engagement over for det afghanske folk og for at opretholde deres rettigheder og friheder, som er blevet sikret gennem de seneste 20 år;
2.	fordømmer Talibans radikale fortolkning og håndhævelse af sharialoven og forsøget på at slette kvinder og piger fra det offentlige liv, hvilket udgør kønsforfølgelse og kønsapartheid; opfordrer til, at kvinders og pigers fulde, lige og meningsfulde deltagelse i det offentlige liv øjeblikkeligt genoprettes, især deres adgang til uddannelse og arbejde; roser de afghanske kvinders mod og er solidarisk med dem;
3.	opfordrer de afghanske de facto-myndigheder til at genåbne det landsdækkende støttesystem for ofre for vold mod kvinder og piger og til at sikre adgang til husly, lægebehandling, retshjælp og erstatning;
4.	opfordrer til løsladelse af ofre for vold mod kvinder og piger fra fængsler, hvor de tilbageholdes under umenneskelige forhold til skade for deres mentale og fysiske helbred[footnoteRef:1]; [1:  	FN's bistandsmission i Afghanistan, Divergence of Practice: The Handling of Complaints of Gender-Based Violence against Women and Girls by Afghanistan’s de facto Authorities (divergerende praksis: Afghanistans de facto-myndigheders håndtering af klager over kønsbaseret vold mod kvinder og piger), december 2023.] 

5.	opfordrer indtrængende de afghanske de facto-myndigheder til at afskaffe dødsstraffen og øjeblikkeligt standse offentlige henrettelser, andre grusomme eller umenneskelige afstraffelser og diskriminationen mod og den barbariske forfølgelse af kvinder og piger og især LGBTIQ+-personer samt etniske og religiøse mindretal;
6.	fordømmer den vilkårlige tilbageholdelse af menneskerettighedsforkæmpere, herunder Manizha Seddiqi, Ahmad Fahim Azimi, Sediqullah Afghan, Fardin Fedayee og Ezatullah Zwab; opfordrer til, at de løslades øjeblikkeligt og betingelsesløst;
7.	insisterer på at opretholde et strengt betinget samarbejde med Taliban på grundlag af de fem benchmarks, der er fastsat af Rådet, og FN's særlige rapportørs henstillinger;
8.	støtter det afghanske civilsamfunds opfordringer til at drage de facto-myndighederne til ansvar for deres forbrydelser, navnlig gennem Den Internationale Straffedomstols undersøgelse, ved at oprette en uafhængig FN-undersøgelsesmekanisme og udvide EU's restriktive foranstaltninger;
9.	opfordrer indtrængende EU og medlemsstaterne til at øge den humanitære bistand og finansiering for at støtte grundlæggende behov, levebrød og det afghanske civilsamfund; opfordrer indtrængende medlemsstaterne til at udstede humanitære visa til forfulgte kvinder og menneskerettighedsforkæmpere og til at afslutte evakueringen af de resterende lokale afghanske medarbejdere;
10.	opfordrer det internationale samfund og navnlig de regionale aktører til at opretholde presset på de afghanske de facto-myndigheder; fremhæver, at afghanernes tvungne tilbagevenden bringer dem i fare;
11.	pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaterne, FN og de afghanske de facto-myndigheder.

